რობერ შუმანი

ჟან-ბატისტ ნიკოლა რობერ შუმანი (ფრანგ. Jean-Baptiste Nicolas Robert Schuman; ლუქს. Jean-Baptiste Nicolas Robert Schuman; დ. 29 მანგი, 1886 — ღ. 4 ეკენია, 1963) — ფრანგი პოლიტიკოსი. თიქ დარსხუ ევროპაშ ქუანოშქერიშ დო ფულანდიშ გოართოიანაფა დო მოღალენდჷ ევროპაშ პოლიტიკური დო ეკონომიკური ართოიანობაშო. 

შუმანი, 1919 წანაშე რდჷ საფრანგეთიშ ერუანული ასამბლეაშ მაკათური. ნაცისტური გერმანიაშით საფრანგეთიშ ოკუპაციაშ მიმალობას, 1940 წანას შუმანი გესტაპოქ ოჭოფუ, მარა ჟირი წანაშ უკულ ინტუ დო ქაკათჷ აწმარენჯობაშ ჸარაფის. 1944 წანას, შუმანქ ქუდარსხუ ოკათე რესპუბლიკური ჸარაფი - სოციალურ-რეფორმისტული პარტია, ნამუთ ევროპული ქირსიანულ-დემოკრატიული ტრადიციას მეთხოზუდჷ. მაჟირა მოსოფელიშ ლჷმაშ თებაშ უკულ, შუმანს უკებუდჷ შხვადოშხვა შანულამი პოსტეფი: 1946 წანაშ კვირკვე-გერგობათუთაშ პერიოდის რდჷ საფრანგეთიშ ფინანსეფიშ მინისტრი, 1947 წანაშ გერგობათუთაშე 1948 წანაშ კვირკვეშახ დო უკულ, 1948 წანაშ ეკენიაშ პერიოდის რდჷ საფრანგეთიშ პრემიერ-მინისტრი, 1948-1952 წანეფს შუმანს უკინებუდჷ გალენური საქვარეფიშ მინისტრიშ პოსტი დო 1955-1956 წანეფს იუსტიციაშ მინისტრიშ პოსტი.

გალენური საქვარეფიშ მინისტრიშ პოსტის გერინაშ ბორჯის, 1950 წანას, შუმანქ აკიმუშუ გეგმა, ნამუშ ღანკი ევროპაშ ეკონომიკური დო ოურდუმე ართოიანობაშ ხეშენწყუალა რდჷ. 1952 წანას, შუმანიშ გეგმას გიარსხუ, ევროპაშ ქუანოშქერიშ დო ფულანდიშ გოართოიანაფაშ გოჭყაფაქ, ნამუშ აკოდგინალუაშა მიშმეშჷ ამშვი სახენწჷფო: საფრანგეთი, გფრ, იტალია, ბელგია, ნიდერლანდეფი დო ლუქსემბურგი.

რობერ შუმანი მერჩქინელი რე ევროპული დო ტრანს-ატლანტიკური ორგანიზაციეფიშ: ევროპაშ რსხუშ დო ნატოშ ართ-ართი დუმარსხუაფალო.

ლიტერატურა
 ენციკლოპედია ბრიტანიკა

კატეგორია:დუნაბადი 1886
კატეგორია:ნაღურა 1963
კატეგორია:ფრანგეფი
კატეგორია:ფრანგი პოლიტიკოსეფი
კატეგორია:საფრანგეთიშ პრემიერ-მინისტრეფი
კატეგორია:საფრანგეთიშ გალენური საქვარეფიშ მინისტრეფი
კატეგორია:საფრანგეთიშ იუსტიციაშ მინისტრეფი
კატეგორია:საფრანგეთიშ ფინანსეფიშ მინისტრეფი